**Ministru kabineta noteikumu projekta**

**„Grozījumi Ministru kabineta 2014.gada 19.augusta noteikumos Nr.499 „Noteikumi par būvinspektoriem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | [Būvniecības likuma](http://likumi.lv/ta/id/258572-buvniecibas-likums) 5.panta pirmās daļas 5.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [Būvniecības likuma](http://likumi.lv/ta/id/258572-buvniecibas-likums) 5.panta pirmās daļas 5.punktā noteikts, ka Ministru kabinets izdod izdod noteikumus, kuros nosaka būvinspektoriem izvirzāmās prasības, būvinspektoru reģistrācijas kārtību un kārtību, kādā būvinspektorus izslēdz no reģistra, būvinspektoru reģistra datu saturu un būvinspektoru profesionālās darbības uzraudzības kārtību.  Šobrīd Ministru kabineta 2014.gada 19.augusta noteikumu Nr.499 „Noteikumi par būvinspektoriem” (turpmāk – noteikumi) 4.punktā noteikts, ka uz būvinspektora tiesību iegūšanu var pretendēt persona:   1. kurai ir otrā līmeņa profesionālā augstākā izglītība arhitektūras jomā arhitekta studiju programmā vai vismaz pirmā līmeņa profesionālā augstākā izglītība būvniecības jomā būvinženiera studiju programmā; 2. kurai ir patstāvīgās prakses tiesības arhitektūras jomā arhitekta profesijā vai būvniecības jomā būvinženiera profesijā (būvspeciālista sertifikāts); 3. kurai ir patstāvīgā prakse arhitektūras vai būvniecības jomā ne mazāka par 5 gadiem pēc būvspeciālista sertifikāta saņemšanas (minētajai praksei jābūt iegūtai pēdējo 10 gadu laikā); 4. kurai pēdējo piecu gadu laikā nav anulēts būvspeciālista sertifikāts par profesionālās darbības pārkāpumiem, kas radīja vai varēja radīt apdraudējumu cilvēku dzīvībai, veselībai vai videi; 5. kuras vaina pēdējo divu gadu laikā likumā noteiktajā kārtībā nav konstatēta tāda noziedzīga nodarījuma izdarīšanā, kas saistīts ar kukuļņemšanu, kukuļdošanu, kukuļa piesavināšanos, starpniecību kukuļošanā, neatļautu labumu pieņemšanu vai komerciālu uzpirkšanu.   Būvinspektora tiesību saņemšanai personām noteikumos noteiktajā kārtībā jāreģistrējas Ekonomikas ministrijas uzturētajā būvinspektoru reģistrā (noteikumu 2., 3., 6. – 10.punkts). Pašvaldība, Būvniecības valsts kontroles birojs vai institūcija, kura pilda būvvaldes funkcijas, nav tiesīga slēgt darba līgumu par būvinspektora amata pienākumu pildīšanu ar personu, kura nav reģistrēta būvinspektoru reģistrā (noteikumu 11.punkts).  Ņemot vērā augstāk minētās būvinspektora reģistrācijas prasības, personai, kura vēlas kļūt par būvinspektoru, ir jābūt iegūtam gan būvspeciālista sertifikātam, gan arī 5 gadu patstāvīgajai praksei pēc būvspeciālista sertifikāta iegūšanas.  Atbilstoši Ministru kabineta 2014.gada 7.oktobra noteikumiem Nr.610 “Būvspeciālistu kompetences novērtēšanas un patstāvīgās prakses uzraudzības noteikumi” būvspeciālista sertifikāta iegūšanai personai nepieciešama 5 gadu pieredze pēc pirmā līmeņa profesionālās augstākās izglītības iegūšanas vai 3 gadu pieredze pēc otrā līmeņa profesionālās augstākās izglītības iegūšanas.  Līdz ar to, personai, kura vēlas kļūt par būvinspektoru, papildus 5 vai 3 gadu pieredzei pirms būvspeciālista sertifikāta iegūšanas jāiegūst arī 5 gadu patstāvīgā prakse pēc būvspeciālista sertifikāta iegūšanas, tādējādi kopumā jāstrādā vismaz 8 vai 10 gadus būvniecības vai arhitektūras jomā.  2015.gada 6.oktobrī Latvijas Pašvaldību savienība ikgadējās sarunās ar Ekonomikas ministriju secināja, ka valstī pietrūkst būvinspektoru. Kā galvenie šķēršļi būvinspektoru nepietiekamībai ir augstas kvalifikācijas prasības personām reģistrācijai būvinspektoru reģistrā un aizliegums apvienot būvinspektora amatu ar būvspeciālista amatu kā būvkomersanta nodarbinātam darbiniekam vai individuāli sniedzot būvniecības pakalpojumus (2016.gada 1.janvārī stājās spēkā grozījumi Ministru kabineta 2014.gada 19.augusta noteikumos Nr.500 “Vispārīgie būvnoteikumi”, saskaņā ar kuriem šo noteikumu 133.punktā noteiktais aizliegums papildināts ar izņēmuma gadījumu: būvinspektoram ir aizliegts stāties darba tiesiskajās attiecībās ar būvkomersantu un sniegt būvniecības pakalpojumus būvdarbu vadīšanas, būvuzraudzības un būvekspertīzes specialitātēs, izņemot gadījumu, ja būvinspektors likumā "[Par interešu konflikta novēršanu valsts amatpersonu darbībā](http://m.likumi.lv/ta/id/61913-par-interesu-konflikta-noversanu-valsts-amatpersonu-darbiba)" noteiktajā kārtībā ir saņēmis rakstveida atļauju saimnieciskās darbības veikšanai būvniecības pakalpojumu sniegšanai par pirmās grupas būvju būvniecību ārpus savas kontrolējamās administratīvās teritorijas un ja šo būvniecības pakalpojumu sniegšana nerada interešu konfliktu, nav pretrunā ar būvinspektoram saistošām ētikas normām vai nekaitē būvinspektora tiešo pienākumu pildīšanai. Būvinspektoram ir aizliegts veikt būvdarbu kontroli objektā, kurā būvniecības pakalpojumus sniedz būvkomersants vai piegādes veic komersants, ar kuru būvinspektoram ir vai ir bijušas jebkādas līgumiskās (tai skaitā darba tiesiskās) attiecības pēdējo 24 mēnešu laikā.)  Atbilstoši būvinspektoru reģistra datiem šajā reģistrā norādīti 244 būvinspektori. Lielākā daļa būvinspektoru nodarbināti vairākās pašvaldībās. Savukārt nenodarbinātie būvinspektori gan augstāka atalgojuma dēļ, gan citu iemeslu dēļ izvēlas veikt būvspeciālista pienākumus kā būvkomersantu nodarbināti darbinieki vai individuāli sniedz būvniecības pakalpojumus.  Praksē būvspeciālistiem, kuri vēlas iegūt būvinspektora tiesības, galvenokārt ir nepietiekama patstāvīgā prakse pēc būvspeciālista sertifikāta iegūšanas.  Lai būvvaldes, institūcijas, kuras izpilda būvvaldes funkcijas, un Būvniecības valsts kontroles birojs efektīvi nodrošinātu Būvniecības likumā reglamentēto būvniecības procesa kontroles un ēku ekspluatācijas uzraudzības funkciju īstenošanu, izstrādāti grozījumi attiecībā uz būvinspektoru reģistrācijas prasībām, nosakot, ka būvinspektora tiesības var iegūt būvspeciālists, kurš ir ieguvis vismaz divus gadus ilgu patstāvīgo praksi pēdējo piecu gadu laikā, tas ir, par trijiem gadiem samazinot pretendēšanai uz būvinspektora amatu noteikto patstāvīgās prakses ilgumu. Tādējādi kopējais darba pieredzes ilgums būvinspektora amata pretendentam būs pieci gadi, ņemot vērā, ka trīs gadus ilgu darba pieredzi personai jāiegūst jau pirms būvspeciālista sertifikāta saņemšanas.  Kopumā personām, kuras vēlas kļūt par būvinspektoriem, gan izglītības, gan būvspeciālista sertifikāta reģistrācijas prasības tiek saglabātas augstākas nekā iepriekšējā būvniecības regulējuma ietvaros, kas bija spēkā līdz 2014.gada 30.septembrim, un kura ietvaros bija pieļaujama profesionālā vidējā izglītība un būvspeciālista sertifikāts nebija obligāts (Ministru kabineta 2010.gada 26.oktobra noteikumi Nr.1009 “Noteikumi par būvinspektoriem”).  Vienlaikus, ņemot vērā, ka saskaņā ar Ministru kabineta 14.10.2014. noteikumiem Nr.633 “Autoceļu un ielu būvnoteikumi” par valsts autoceļu būvniecības procesa kontroli un tiesiskumu atbildīgā institūcija ir noteikta VAS “Latvijas Valsts ceļi”, noteikumu projektā iekļauts regulējums par būvinspektoru reģistrāciju ceļu un tiltu būvdarbu kontrolei, saskaņā ar kuru šīs jomas būvinspektoriem izvirzīta prasība par vismaz pirmā līmeņa profesionālo augstāko izglītību transportbūvju jomā, būvspeciālista sertifikātu ceļu vai tiltu projektēšanas, būvdarbu vadīšanas vai būvuzraudzības darbības sfērā, kā arī vismaz divus gadus ilgu patstāvīgo praksi ceļu vai tiltu projektēšanā, būvdarbu vadīšanā vai būvuzraudzībā pēc sertifikāta iegūšanas pēdējo piecu gadu laikā.  Noteikumu projektā noteikts arī termiņš būvinspektora profesionālās darbības pārskata iesniegšanai Ekonomikas ministrijā rakstiski – 1.marts. Atbilstoši spēkā esošajiem noteikumu nosacījumiem būvinspektora profesionālās darbības pārskats iesniedzams rakstiski, kamēr būvvalde nav reģistrējusi būvinspektoram lietotāja tiesības Būvniecības informācijas sistēmā, kas dod iespēju Ekonomikas ministrijai iegūt būvinspektoru profesionālās darbības uzraudzībai nepieciešamo informāciju elektroniski. Būvinspektora profesionālās darbības pārskatus par 2015.gadu Ekonomikas ministrija būvinspektoriem ir lūgusi iesniegt līdz 2016.gada 1.martam, nosūtot Būvniecības informācijas sistēmā elektronisku paziņojumu.  Noteikumu projektā iekļauts tehnisks grozījums attiecībā uz valsts būvinspektoru iegūstamajām tiesībām, precizējot regulējumu atbilstoši Būvniecības likuma 6.1panta pirmās daļas 1.punktā noteiktajai Būvniecības valsts kontroles biroja kompetencei būvdarbu valsts kontrolē un 2.punktā noteiktajai minētā biroja kompetencei publisku ēku ekspluatācijas uzraudzībā, aizstājot jēdzienu „publisku būvju ekspluatācijas uzraudzībai” ar vārdiem „publisku ēku, kurās paredzēts vienlaikus uzturēties vairāk nekā 100 cilvēkiem, ekspluatācijas uzraudzībai”, ņemot vērā Būvniecības likuma 6.1panta pirmās daļas 1.punkta “a” apakšpunktā sniegto jēdziena “publiska ēka” skaidrojumu.  Vienlaikus noteikumu projektā iekļauts arī tehnisks grozījums, paredzot atzīmi reģistrā par pašvaldības būvinspektora iegūstamajām tiesībām, kas izriet no Būvniecības likumā noteiktās pašvaldības būvvaldes kompetences un nepieciešams, lai reģistrā nošķirtu informāciju par valsts un pašvaldību būvinspektoru tiesībām. |
| 3. | Projekta izstrādē iesaistītās institūcijas | Ekonomikas ministrija, Latvijas Pašvaldību savienība, Būvniecības valsts kontroles birojs. |
| 4. | Cita informācija | Projektā ietvertās normas ir vairakkārt apspriestas ar nozares nevalstiskajām organizācijām, saņemti priekšlikumi veikt plašākas izmaiņas regulējumā salīdzinājumā ar šajā projektā ierosināto. 2015.gada 6.oktobrī jautājums ir izskatīts arī Latvijas Pašvaldību savienības sarunās ar Ekonomikas ministriju, vienojoties par spēkā esošo normu grozījumu nepieciešamību. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 8547 būvspeciālisti. |
| 2. | Tiesiskā regulējuma ietekme uz tautsaimniecību un administratīvo slogu | Būvinspektoriem projekta tiesiskais regulējums nemaina tiesības un pienākumus, kā arī veicamās darbības, ņemot vērā, ka ikvienam būvinspektoram kā būvspeciālistam ir pienākums ievadīt Būvniecības informācijas sistēmā informāciju par iepriekšējos gados veikto patstāvīgo praksi, kas nepieciešama būvspeciālistu kompetences pārbaudes iestādēm būvspeciālistu uzraudzības veikšanai. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Ekonomikas ministrija, kas veic būvinspektoru reģistrāciju. |
| 2. | Projekta izpildes ietekme uz pārvaldes funkcijām un institucionālo struktūru.    Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmē Ekonomikas ministrijas funkcijas un uzdevumus, kā arī cilvēkresursus, ņemot vērā, ka būvinspektoru reģistrācijas darbību veikšanā Ekonomikas ministrija izmanto būvspeciālistu reģistrā iekļauto informāciju par būvspeciālistu patstāvīgo praksi, kuru būvspeciālistam ir pienākums ievadīt Būvniecības informācijas sistēmā neatkarīgi no reģistrācijas darbību veikšanas vai neveikšanas būvinspektoru reģistrā. Saistībā ar projekta izpildi nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

Anotācijas III, IV, V un VI sadaļa – projekts šīs jomas neskar.

Ekonomikas ministrs         A.Ašeradens

Vīza:

Valsts sekretāra pienākumu izpildītājs,

valsts sekretāra vietnieks                R.Aleksejenko

05.04.2016. 13:42

1330

Fomina, 67013148

kristine.fomina@em.gov.lv